ก.ล.ต. ลุยเปิด “สถานีเรียนรู้ลงทุน” ในงาน “Money Expo” 22-25 ต.ค.นี้
ก.ล.ต. ลุยเปิด “สถานีเรียนรู้ลงทุน” ในงาน “Money Expo” 22-25 ต.ค.นี้
19 ต.ค. 2563

สำนักงานคณะกรรมการกำกับหลักทรัพย์ทรัพย์และตลาดหลักทรัพย์ (ก.ล.ต.) ร่วมออกบูธงานมหกรรมการเงิน กรุงเทพฯ ด้วยแนวคิด “สถานีเรียนรู้การลงทุน” ส่งเสริมให้ประชาชนใช้ประโยชน์จากตลาดทุน ทั้งการลงทุนด้วยความเข้าใจ ป้องกันจากภัยกลโกง พร้อมเปิดคลินิกระดมทุนให้คำแนะนำเอสเอ็มอีและสตาร์ทอัพ ในวันที่ 22 – 25 ตุลาคม 2563 ณ บูธ M9 อาคารชาเลนเจอร์ 1 – 2 อิมแพ็ค เมืองทองธานี
นางสาวรื่นวดี สุวรรณมงคล เลขาธิการ ก.ล.ต. กล่าวว่า ก.ล.ต. ในฐานะหน่วยงานกำกับดูแล พัฒนาและส่งเสริมให้ตลาดทุนไทยเป็นแหล่งเงินทุนที่มีศักยภาพสำหรับผู้ประกอบการ ในขณะเดียวกันก็เป็นทางเลือกในการออมระยะยาวสำหรับประชาชนทั่วไป การส่งเสริมให้ประชาชนอยู่ดีมีสุขทางการเงินในระยะยาว (Financial well-being) จึงเป็นภารกิจสำคัญ ซึ่งปัจจัยที่จะทำให้บรรลุเป้าหมายได้
คือ การมีความรู้ทางการเงิน (financial literacy) พร้อมไปกับความรู้ในการลงทุน (investment literacy) เพื่อให้สามารถนำเงินออมไปต่อยอดให้งอกเงยและตอบโจทย์เป้าหมายทางการเงินในทุกช่วงชีวิต นอกจากนี้ การลงทุนเป็นเรื่องใกล้ตัว ใคร ๆ ก็ลงทุนได้ ไม่ว่าจะมีเงินมากหรือเงินน้อย ซึ่งทุกคนสามารถใช้ประโยชน์จากตลาดทุนได้
ทั้งนี้ ก.ล.ต. ได้ร่วมออกบูธในงานมหกรรมการเงิน ครั้งที่ 20 (Money Expo 2020) ด้วยแนวคิด “สถานีเรียนรู้การลงทุน” เพื่อมุ่งส่งเสริมให้ประชาชนลงทุนด้วยความเข้าใจ และมองว่าการลงทุนเป็นเรื่องที่เข้าถึงง่าย ใคร ๆ ก็ทำได้ โดยแบ่งพื้นที่บูธออกเป็น 6 โซน ประกอบด้วย โซน Wealth Check ซึ่งจะเป็นพื้นที่ตรวจเช็กสุขภาพการเงิน ประเมินความมั่งคั่ง
ตั้งเป้าหมายการเงินตามหลัก SMART และวางแผนเกษียณอย่างเหมาะสม โซน asset allocation ที่พร้อมแนะนำตัวช่วยสำหรับผู้เริ่มต้นได้ลงทุนอย่างเข้าใจในหลักการกระจายความเสี่ยง โซนรู้ทันภัยกลโกง เพื่อปกป้องตัวเองจากภัยกลโกง รู้ช่องทางตรวจสอบข้อมูล โซน SMEs / Startups clinic หรือ คลินิกระดมทุนที่จะให้คำแนะนำแก่ผู้ประกอบการที่สนใจระดมทุนจากตลาดทุน
ด้วยเครื่องมือที่ตอบโจทย์ทุกกิจการ โซน SEC Story ที่จะทำให้เข้าใจถึงกลไกตลาดทุนและบทบาท ก.ล.ต. ในการกำกับ พัฒนาและส่งเสริมตลาดทุน และโซนกิจกรรมสัมมนา สำหรับเปิดรับความรู้การเงินการลงทุนในบรรยากาศที่เป็นกันเอง (fireside chat) จาก influencer  ด้านการเงินและการลงทุน อาทิ โค้ชหนุ่ม money coach หมอนัท คลินิกกองทุน และวิทยากรของ ก.ล.ต.
พบกับสถานีเรียนรู้การลงทุน ได้ที่บูธ ก.ล.ต. ในงานมหกรรมการเงินครั้งที่ 20 (Money Expo 2020)  ระหว่างวันที่ 22 – 25 ตุลาคม 2563 ณ  บูธ M9 อาคารชาเลนเจอร์ 1 – 2  อิมแพ็ค เมืองทองธานี